कामयाबी से दूर सोनम
| | 2016-10-23 07:31:17.0
युवराजसोनम कपूर पर अनलकी गर्ल का ठप्पा लगभग लगने ही वाला था कि उसी समय 'रांझणा' और 'भाग मिल्खा भाग'...
सोनम कपूर पर अनलकी गर्ल का ठप्पा लगभग लगने ही वाला था कि उसी समय 'रांझणा' और 'भाग मिल्खा भाग' जैसी फिल्मों ने उन्हें बुरे दौर से बाहर निकाल लिया। 2013 में 'भाग मिल्खा भाग' और 2015 में 'प्रेम रतन धन पायो' जैसी उनकी फिल्में 100 करोड़ के क्लब में शामिल हुईं। उसके बाद इस साल 'नीरजा' की कामयाबी ने उन्हें अचानक बॉलीवुड की गिरफ्त में ला दिया।
'नीरजा' ने 'मेरीकॉम' का रिकार्ड तोड़ा। 'नीरजा' संभवत: सोनम कपूर की ऐसी इकलौती फिल्म साबित हुई जिसमें व्यक्तिगत रूप से सोनम का काम दर्शकों को पसंद आया हालांकि सोनम के आलोचकों का कहना है कि वह किरदार ही ऐसा था कि यदि उसे कोई भी करता तो वह भी उतनी ही प्रशंसा का हकदार होता।
सोनम की परेशानी यह रही कि 'नीरजा' जैसी हिट फिल्म के बावजूद उनके पास काम नहीं है। उन्हें लेकर किसी बाहरी निमार्ता ने किसी फिल्म की घोषणा नहीं की है। 'नीरजा' से सोनम ने जितनी उम्मीद की थी, उतनी शोहरत उन्हें नहीं मिल सकी।
सोनम कपूर जब मंदी के दौर से गुजर रही थीं, लगातार इस तरह की खबरें आ रही थीं कि वह शादी करने के मूड में हैं। सोनम के मम्मी डैडी ने उनके लिए लड़के की तलाश शुरू भी कर दी थी, लेकिन 'प्रेम रतन धन पायो' और 'नीरजा' के बाद सोनम को लगने लगा कि उनके कैरियर का अच्छा दौर आ चुका है, इसलिए उन्होंने शादी का प्लान मुल्तवी कर दिया।
सोनम के पास इस वक्त उनके होम प्रोडक्शन की 'वीरे दी वेडिंग' हैं। इसमें वो एक डिफरेंट लुक में नजर आयेंगी। कुछ महीने पहलें लॉस एंजेलिस में इस फिल्म के लिए सोनम का सीक्रेट फोटोशूट हुआ जिसमें वह काले कोट व पेंट में बेहद खूबसूरत और सैक्सी दिख रही थीं।
'वीरे दी वेडिंग' को उनकी बहन रिया कपूर एकता कपूर के साथ मिलकर प्रोडयूस कर रही हैं। इसे 'खूबसूरत' फेम शशांक घोष निर्देशित कर रहे हैं। इसमें सोनम के अलावा करीना कपूर, स्वरा भास्कर और शिखा तलसानियां की अहम भूमिकाएं हैं।
यूं तो कामयाबी से मिली जरा सी शोहरत किसी का भी दिमाग खराब कर सकती है, लेकिन फिल्म उद्योग को प्रलोभनों का संसार कहा जाता है। यहां पर खुद पर काबू रख पाना काफी कठिन होता है, किसी के भी भटकने और बहकने का डर हमेशा बना रहता है।
'नीरजा' की कामयाबी के बाद सोनम के साथ भी ऐसा ही कुछ हो रहा है। सोनम कपूर चाहती हैं कि लेजेंड्री पीटी उषा पर बायोपिक बने और उसमें वह मुख्य किरदार निभायंें, लेकिन उनकी ख्वाहिश पर कोई अमल करने तैयार नहीं दिखता।
हिंदी फिल्मों के ऑफर उन्हें मिल नहीं रहे हैं, लेकिन जब उन्हें करूणानिधि के पोते के साथ लीड रोल वाली एक साउथ की फिल्म का ऑफर मिला, तब सोनम ने उसके लिए 5 करोड़ की हाई प्राइज मांगी तो साउथ के मेकर ने उन्हें लेने का इरादा बदल दिया।
tags:अभिनेत्री फिल्म बॉलीवुड सोनम कपूर